Rasmus Prehn (S), 2025-02-18:
Først og fremmest tak til forslagsstillerne for at sætte fokus på udvikling i hele landet, også i landdistrikterne.
Det er på alle måder en meget vigtig dagsorden, så tak for det.
Et Danmark i balance, hvor vi arbejder for udvikling og muligheder i både byer og på landet, er et vigtigt fokuspunkt for os i Socialdemokratiet og for den samlede regering.
Det er vigtigt for os at styrke lokalsamfund og erhvervsliv.
Derfor har Socialdemokratiet og regeringen også gennemført det ene initiativ efter det andet for at styrke balancen i Danmark.
Lad mig blot nævne en pulje til borgerdrevne dagligvarebutikker, der siden 2022 har understøttet stærke lokalsamfund i landdistrikterne, og den nationale turismestrategi, der understøtter den nationale bæredygtige turismevækst i hele landet, bl.a. med yderligere ti forsøgstilladelser inden for kyst- og naturturisme.
Og vi har lavet aftaler med Kommunernes Landsforening om at fjerne en række unødvendige bureaukratiske regler i kommunerne, hvilket frigiver flere ressourcer til de borgernære kerneopgaver.
Vi har begrænset statslige og lokale tilsyn og kontrol, hvilket frigiver ressourcer til f.eks. ældreområdet.
Og vi har lavet en såkaldt rød løber for produktionsvirksomheder til at lette myndighedsgodkendelser og én indgang for virksomhederne.
Så lokalsamfund og balance i Danmark er altså en meget, meget vigtig dagsorden for Socialdemokratiet og for regeringen.
Men at ændre en statslig indkøbsaftale, der sparer os alle sammen for hele 2,9 mia. kr. om året, er ikke en del af vores politik.
2,9 mia. kr. om året er alligevel mange penge.
Endvidere betyder den her indkøbspolitik altså også, at vi som samfund og fællesskab stiller en række grønne krav om genanvendelse og energi- og miljømærker, hvilket jeg også hørte at SF's ordfører i sit spørgsmål før anerkendte vigtigheden af.
Det er krav, der hjælper os alle sammen med at nedbringe klimaaftrykket for offentlige indkøb.
Endelig betyder den her indkøbspolitik altså også, at der stilles sociale krav om overholdelse af arbejdsklausuler og ILO-konventionen, altså at danske indkøb ikke understøtter virksomheder, hvor medarbejdere underbetales eller udsættes for dårligt arbejdsmiljø.
Alle de her krav, som vi har med i vores indkøbspolitik, kan vi ikke længere vide os sikre på at overholde, hvis det skulle være sådan, at vi imødekommer det forslag, der bliver fremsat af forslagsstillerne her.
Vi vil altså risikere at sætte meget over styr, hvis vi kaster vores indkøbspolitik på møddingen.
På den baggrund siger vi fra Socialdemokratiets side pænt nej tak til beslutningsforslaget.
Vi deler naturligvis ønsket om at styrke landdistrikterne og et Danmark i balance.
Det er et rigtig godt initiativ.
Jeg tror også godt, vi kan sætte os ind i, hvad det er, der har været intentionen bag det her, eller ønsket eller den intuitive oplevelse af, hvorfor det skulle være godt.
Men vi sætter altså som sagt en række initiativer i gang, der styrker Danmarks landdistrikter.
Vi er godt i gang.
Men vi sætter altså ikke en velfungerende indkøbspolitik med vigtige krav og hele 2,9 mia. kr. om året over styr.
Derfor stemmer vi Socialdemokrater nej til det her beslutningsforslag.
Tak for ordet.